b'\n_START_ARTICLE_\nSeattle Metropolitans\n_START_SECTION_\nPrvi Stanleyjev pokal za Zdru\xc5\xbeene dr\xc5\xbeave Amerike\n_START_PARAGRAPH_\nSeattle je osvojil Stanleyjev pokal leta 1917, potem ko je porazil NHA mo\xc5\xa1tvo Montreal Canadiens 3-1 v tekmah, s skupnim izidom 19-3. 14 zadetkov za Seattle je dosegel Bernie Morris (od tega je bil samo na \xc4\x8detrti tekmi uspe\xc5\xa1en \xc5\xa1estkrat). Prva in tretja tekma sta bili odigrani pod pravili PCHA, ki so vklju\xc4\x8devala sedem hokejistov vsakega mo\xc5\xa1tva v polju, podajanje naprej iz nevtralne tretjine in niso vklju\xc4\x8devala menjav za kaznovane hokejiste. Druga in \xc4\x8detrta tekma sta bili odigrani pod NHA pravili, torej \xc5\xa1est hokejistov vsakega mo\xc5\xa1tva v polju, brez podajanja naprej iz nevtralne tretjine in dovoljene menjave.\n_START_SECTION_\nDelovanje v PCHA\n_START_PARAGRAPH_\nPotem ko so osvojili Stanleyjev pokal, so Metropolitansi igrali v finalu Stanleyjevega pokala \xc5\xa1e leta 1919, ki je bil po petih odigranih tekmah preklican zaradi epidemije \xc5\xa1panske gripe. Ob preklicu je bila serija izena\xc4\x8dena na 2-2-1. Finala Stanleyjevega pokala so se udele\xc5\xbeili tudi leta 1920, ko so izgubili proti mo\xc5\xa1tvu Ottawa Hockey Club._NEWLINE_V finalu leta 1919 sta bila zaradi odli\xc4\x8dnih iger opa\xc5\xbeena dva hokejista Seattla. Prvi je bil vratar Hap Holmes, ki je na zadnji odigrani tekmi ohranil mre\xc5\xbeo nedotaknjeno, zaradi \xc4\x8desar se je tekma kon\xc4\x8dala brez zadetkov in je sodnik moral razsoditi remi. Drugi je bil Frank Foyston, ki je na prvih 4 tekmah vknji\xc5\xbeil 8 zadetkov._NEWLINE_V finalu leta 1920 so se hokejisti Ottawe odlo\xc4\x8dili oble\xc4\x8di bele drese, da bi se izognili zamenjavanju svojih igralcev s hokejisti Seattla, ki so nosili zelene, rde\xc4\x8de in bele drese. Ottawa je sicer po navadi nosila rde\xc4\x8de, bele in \xc4\x8drne drese. Zaradi slabe pripravljenosti ledene ploskve v dvorani v Ottawi se je serija naposled preselila v dvorano Mutual Street Arena v Torontu._NEWLINE_Liga PCHA je v sezonah 1915/16 in 1916/17 sestojila iz \xc5\xa1tirih mo\xc5\xa1tev, medtem ko je od 1917 do zatona leta 1924 delovala le \xc5\xa1e s tremi mo\xc5\xa1tvi. V sezoni 1922/23 so se za kon\xc4\x8dni vrstni red v ligi PCHA \xc5\xa1tele tudi tekme proti mo\xc5\xa1tvom iz lige Western Canada Hockey League (WCHL). To je omogo\xc4\x8dilo Seattlu, da je nepozitivni bilanci navkljub osvojil prvenstvo. Leta 1924 je klub Seattle Metropolitans propadel in liga PCHA je prenehala z delovanjem. V zadnji sezoni je klub bele\xc5\xbeil v povpre\xc4\x8dju ve\xc4\x8d kot 1000 gledalcev na tekmo. Lastnik dvorane ni obnovil najemne pogodbe s klubom. Preostali mo\xc5\xa1tvi, Vancouver Maroons in Victoria Cougars, sta se za sezono 1924/25 preselili v ligo WCHL.'